

|  |
| --- |
|  |
| **Všetkým záujemcom** |
|  |
|  |
|  |

Vec

Odpoveď na žiadosť o vysvetlenie SP č.1 k predmetu zákazky: **Diagnostické ultrazvukové prístroje pre potreby ambulantnej reumatológie, ORL a urológie vrátane súvisiacich služieb**v súlade s § 48 zákona č. 343/2015 Z.z. Zákona o verejnom obstarávaní. Zákazka bola zverejnená vo vestníku verejného obstarávania Úradu pre verejné obstarávanie Bratislava č. 251/2025 zo dňa 12.12.2025, 19663 - MST a v Úradnom vestníku Európskej únie 823541-2025 zo dňa 11.12.2025;

Otázka č.1 k žiadosti o vysvetlenie SP č.1:

Dobrý deň, žiadame verejného obstarávateľa o vysvetlenie.

otázka sa týka opisu predmetu zákazky, Požadovaný parameter 1.69 „2D lineárna sonda, plocha min. 50 mm (urológia):

V nadväznosti na technickú špecifikáciu predmetného verejného obstarávania, v ktorej je požadovaná lineárna ultrazvuková sonda s frekvenčným rozsahom 2 – 14 MHz, si Vás dovoľujeme požiadať o potvrdenie, či bude v rámci hodnotenia ponúk akceptovaná aj lineárna

ultrazvuková sonda s frekvenčným rozsahom 4 – 14,5 MHz, ktorú ponúkame ako súčasť nášho riešenia a ktorá má byť využívaná v oblasti urologickej diagnostiky.

Lineárne ultrazvukové sondy sa v urológii používajú predovšetkým na vyšetrenie povrchových a plytko uložených anatomických štruktúr, ako sú skrotum a semenníky, povrchové štruktúry penisu, mäkké tkanivá perinea a doplnkovo aj cievne štruktúry pri Dopplerovských vyšetreniach. Ide o indikácie, pri ktorých je rozhodujúcim diagnostickým faktorom vysoké axiálne a laterálne rozlíšenie obrazu, zatiaľ čo požiadavka na extrémnu penetračnú hĺbku nie je klinicky relevantná. Z tohto dôvodu sa v bežnej urologickej praxi využívajú frekvencie spravidla v rozsahu približne 7 – 15 MHz, ktoré umožňujú presné zobrazenie parenchýmu semenníkov, diferenciáciu intratestikulárnych a extratestikulárnych lézií, posúdenie tunica albuginea a detailné hodnotenie vaskularizácie. Dolná frekvenčná hranica 4 MHz poskytuje dostatočnú penetračnú schopnosť pre všetky urologické aplikácie, pri ktorých sa lineárna sonda používa, keďže hĺbka zobrazenia sa typicky pohybuje do 4 – 6 cm, výnimočne viac v závislosti od telesnej konštitúcie pacienta. Frekvencie okolo 2 MHz sa v urologickej diagnostike realizovanej lineárnou sondou klinicky nevyužívajú, nakoľko sú charakteristické skôr pre konvexné alebo sektorové sondy určené na zobrazovanie hlbokých orgánov a neposkytujú potrebné rozlíšenie pre povrchové štruktúry. Na základe vyššie uvedeného sa domnievame, že lineárna ultrazvuková sonda s frekvenčným rozsahom 4 – 14,5 MHz je z technického aj medicínskeho hľadiska plne spôsobilá zabezpečiť všetky požadované urologické diagnostické výkony, je klinicky ekvivalentná požadovanej sonde s rozsahom 2 – 14 MHz a zároveň neobmedzuje žiadnu štandardnú diagnostickú indikáciu. Dovoľujeme si Vás preto požiadať o jednoznačné potvrdenie, či bude nami ponúkaná sonda v rámci predmetného verejného obstarávania považovaná za akceptovateľnú?

Odpoveď k otázke č.1 k žiadosti o vysvetlenie SP č.1:

Verejný obstarávateľ po odbornom a dôkladnom posúdení predloženej požiadavky trvá na pôvodnom znení technickej špecifikácie. Požiadavka na frekvenčný rozsah 2 – 14 MHz pri lineárnej ultrazvukovej sonde je z klinického hľadiska opodstatnená a vychádza z reálnych diagnostických potrieb urologickej praxe.

Hoci je lineárna ultrazvuková sonda primárne určená na zobrazenie povrchových a plytko uložených anatomických štruktúr a v štandardných urologických indikáciách sa využívajú predovšetkým vyššie frekvencie, frekvenčný rozsah sondy nemožno stotožňovať s frekvenciou, ktorá sa pri vyšetrení rutinne používa. Dostupnosť nižších frekvencií v rámci širokopásmového rozsahu neznamená zmenu primárneho určenia lineárnej sondy, ale predstavuje významný klinický benefit v situáciách, kde použitie vyšších frekvencií nie je diagnosticky dostatočné.

Dolná hranica frekvenčného rozsahu 2 MHz umožňuje zabezpečiť dostatočnú penetračnú schopnosť ultrazvukového signálu pri hodnotení rozsiahlejších alebo hlbšie zasahujúcich patologických procesov, ako sú veľké nádorové lézie, zápalové infiltráty alebo hematómy, ako aj v zhoršených akustických podmienkach spôsobených edémom, zápalom, prítomnosťou tekutiny či krvi. V uvedených prípadoch zostáva lineárna geometria sondy výhodná z hľadiska rozlíšenia, orientácie v obraze a hodnotenia vzťahov patologických zmien k okolitému tkanivu, pričom vyššie frekvencie môžu byť v dôsledku útlmu signálu v mäkkých tkanivách nepoužiteľné.

Použitie konvexnej ultrazvukovej sondy v takýchto situáciách nepredstavuje vždy adekvátnu náhradu, keďže jej geometria a charakteristika zobrazenia sú optimalizované predovšetkým na vyšetrenie hlboko uložených orgánov a neposkytujú porovnateľné rozlíšenie v blízkom poli ani presnú vizualizáciu povrchových a lineárne usporiadaných štruktúr. Z tohto dôvodu je žiaduce, aby aj lineárna sonda disponovala dostatočne širokým frekvenčným rozsahom, ktorý umožní flexibilné prispôsobenie sa klinickej situácii bez nutnosti zmeny typu sondy.

Na základe uvedených skutočností verejný obstarávateľ považuje požiadavku na možnosť využitia frekvenčného rozsahu od 2 MHz za klinicky významnú a nevyhnutnú, keďže zabezpečuje diagnostickú istotu, univerzálnosť použitia a schopnosť adekvátneho zobrazenia patologických procesov v celom ich rozsahu aj v neštandardných klinických situáciách.

**Na základe uvedeného nedochádza k zmene v Súťažných podkladoch.**

Inštitút vysvetlenia súťažných podkladov v zmysle § 48 ZVO ako vyplýva zo samotného označenia, slúži na vysvetlenie, objasnenie alebo spresnenie súťažných podkladov zadaných verejným obstarávateľom v procese verejného obstarávania.